**Ministru kabineta rīkojuma projekta**

**„Par Valsts sociālās aprūpes centra “Vidzeme” reorganizāciju un pievienošanu Valsts sociālās aprūpes centram “Zemgale””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekts „Par Valsts sociālās aprūpes centra “Vidzeme” reorganizāciju un pievienošanu Valsts sociālās aprūpes centram “Zemgale”” (turpmāk – projekts) izstrādāts pēc Labklājības ministrijas iniciatīvas, lai īstenotu Valsts sociālās aprūpes centra (turpmāk – VSAC) “Vidzeme” reorganizāciju un pievienošanu VSAC „Zemgale” ar mērķi:   1. veicināt Valsts pārvaldes reformu plāna 2020 īstenošanu, nodrošinot valsts pārvaldes atbalsta funkciju centralizāciju un institūciju ar līdzīgām funkcijām apvienošanu; 2. efektivizēt ilgstošas sociālās aprūpes un sociālās rehabilitācijas pakalpojumu *(turpmāk – pakalpojumi)* sniegšanu, apvienojot abu VSAC personāla resursus un sekmējot profesionālu speciālistu piesaisti pakalpojumu sniegšanā; 3. ieviest vienveidīgu pieeju pakalpojumu sniegšanas organizācijā pilngadīgām personām ar smagiem garīga rakstura traucējumiem; 4. izveidot optimālāku VSAC institucionālo modeli, apvienojot iestāžu, kuras veic vienas un tās pašas funkcijas, resursus, klientu vietu un darbinieku skaita ziņā mazāko no VSAC – VSAC „Vidzeme” pievienojot VSAC „Zemgale”.   VSAC “Vidzeme” reorganizācija un pievienošana VSAC “Zemgale” ir paredzēta ar 2020.gada 1.jūliju. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts saskaņā ar Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (apstiprināts ar Ministru kabineta 2019. gada 7. maija rīkojumu Nr. 210) (Deklarācijā dotais uzdevums Nr.236). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kopumā Labklājības ministrijas pakļautībā ir piecas valsts tiešās pārvaldes iestādes - VSAC, kuri sniedz pakalpojumus dažādām mērķa grupām:   1. bērniem ar smagiem un ļoti smagiem garīgās attīstības traucējumiem vai bērniem ar smagiem un ļoti smagiem fiziskās attīstības traucējumiem, kā arī bērniem ar kombinētiem smagiem un ļoti smagiem garīgās un fiziskās attīstības traucējumiem vecumā līdz četriem gadiem, kuriem funkcionālo traucējumu dēļ nav iespējams nodrošināt aprūpi ģimenē, pie aizbildņa vai audžuģimenē; 2. bērniem ar smagiem un ļoti smagiem garīga rakstura traucējumiem vecumā no četriem līdz 18 gadiem, kuriem funkcionālo traucējumu smaguma pakāpes dēļ nav iespējams nodrošināt aprūpi ģimenē, pie aizbildņa vai audžuģimenē; 3. bāreņiem vecumā līdz diviem gadiem — uz laiku, līdz tiek uzsākta aprūpe pie aizbildņa vai audžuģimenē; 4. bez vecāku gādības palikušiem bērniem vecumā līdz diviem gadiem — uz laiku, līdz bērns atgriežas ģimenē vai tiek uzsākta viņa aprūpe pie aizbildņa vai audžuģimenē; 5. pilngadīgām neredzīgām personām (ar 1. un 2.grupas invaliditāti); 6. personām ar smagiem un ļoti smagiem garīga rakstura traucējumiem (ar 1. un 2.grupas invaliditāti), kurām funkcionālo traucējumu smaguma pakāpes un aprūpes līmeņa dēļ nepieciešams saņemt pakalpojumu ilgstošas sociālās aprūpes un sociālās rehabilitācijas institūcijā.   VSAC „Vidzeme” un VSAC „Zemgale” sniedz pakalpojumus tikai vienai no mērķa grupām – pilngadīgām personām ar smagiem un ļoti smagiem garīga rakstura traucējumiem, savukārt pārējie VSAC nodrošina pakalpojumus arī bērniem, bet VSAC „Rīga” vēl arī neredzīgām personām.  Piecos VSAC ar 25 filiālēm ir 3932 klientu vietas un 2869 amata vietas VSAC personālam. VSAC “Vidzeme” ar trīs filiālēm, 667 klientu vietām un 360.55 amata vietām (tai skaitā 17 amata vietas ir administrācijas darbiniekiem)[[1]](#footnote-1) ir vismazākais no pieciem VSAC. Savukārt VSAC „Zemgale” ar piecām filiālēm, 753 klientu vietām un 438.55 amata vietām (tai skaitā 19 amata vietas ir administrācijas darbiniekiem) ir otrs mazākais VSAC. Vislielākais no pieciem VSAC ir VSAC „Rīga” – 6 filiāles, 859 klientu vietas un 837.25 amata vietas (tai skaitā 29 amata vietas ir administrācijas darbiniekiem).  VSAC „Vidzeme” reorganizācija un pievienošana VSAC „Zemgale” paredzēta ar 2020.gada 1.jūliju, un tā sekmēs Valsts pārvaldes reformu plāna 2020[[2]](#footnote-2) 4.pasākuma „Centralizēt atbalsta funkcijas, izvērtējot radniecisko funkciju apvienošanas iespējas, kā arī mazo iestāžu darbības lietderību” ieviešanu, jo nodrošinās ne vien mazākās iestādes ar radnieciskām (šajā gadījumā – vienādām) funkcijām pievienošanu otrai, bet arī valsts pārvaldes iestāžu skaita samazināšanu.  Tā kā saistībā ar deinstitucionalizāciju[[3]](#footnote-3) līdz 2022.gada beigām būs jāsamazina klientu vietu skaits VSAC un jāoptimizē to darbība, tos reorganizējot, minētā VSAC „Vidzeme” reorganizācija un pievienošana VSAC „Zemgale” uzskatāma par izmēģinājumprojektu pakalpojumu optimizācijai VSAC.  Jāuzsver, ka pārliecību par šādas reformas efektivitāti dod arī pirms desmit gadiem veiktā reorganizācija, kad no 33 specializētajiem valsts sociālās aprūpes centriem un bērnu bāreņu aprūpes centriem apvienošanas rezultātā tika izveidotas piecas valsts tiešās pārvaldes iestādes - VSAC, tai skaitā VSAC “Zemgale” un VSAC “Vidzeme”.  VSAC „Vidzeme” reorganizācija un pievienošana VSAC „Zemgale” palielinās darbinieku piesaistes iespējas (uz 2020.gada 1.februāri abās iestādēs kopā bija 34 neaizpildītas amata vietas, tai skaitā vecākā eksperta sociālās aprūpes jautājumos, sociālā darbinieka, medicīnas māsas, garīgās veselības māsas, psihologa, psihiatra, ergoterapeita amata vietas). Tā kā VSAC ir valsts tiešās pārvaldes iestādes, tad darbinieku atalgojums bieži vien nav motivējošs, jo atbilstoši Valsts un pašvaldību institūciju amatpersonu un darbinieku atlīdzības likumam un Ministru kabineta 2013.gada 29.janvāra noteikumiem Nr.66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību”, kas nosaka valsts tiešās pārvaldes iestāžu darbinieku darba samaksu un tās noteikšanas kārtību, personālam jau ir nodrošināta maksimālā algas likme[[4]](#footnote-4). Turklāt, ņemot vērā klientu mērķa grupu – personas ar smagiem un ļoti smagiem garīga rakstura traucējumiem, kas bieži kombinējas ar smagām vai ļoti smagām somatiskām slimībām, darbs nav viegls nedz speciālistiem, nedz aprūpes un atbalsta personālam.  VSAC “Vidzeme” amatu vietu skaits nav pietiekams, lai nodrošinātu visu nepieciešamo speciālistu iesaisti pakalpojuma sniegšanā, savukārt VSAC “Zemgale” kopējais amata vietu skaits pārsniedz Ministru kabineta 2019.gada 2.aprīļa noteikumu Nr.138 „Noteikumi par sociālo pakalpojumu un sociālās palīdzības saņemšanu” 5.pielikumā noteikto valsts pakalpojumu sniegšanā uz viena aprūpes līmeņa klientu grupu minimāli iesaistāmo darbinieku (sociālā darba speciālisti, ārstniecības personas un citi speciālisti, kas nepieciešami klientu drošības un dzīves kvalitātes nodrošināšanai) skaitu. Tādējādi VSAC “Vidzeme” reorganizācija un pievienošana dos iespēju izlīdzināt amatu vietu skaitu, nodrošinot minimālo darbinieku skaitu uz viena aprūpes līmeņa klientu grupu.  Līdz ar VSAC „Vidzeme” pievienošanu VSAC „Zemgale” būs iespēja izvērtēt informācijas tehnoloģiju ieviešanas iespējas atbalsta funkciju centralizēšanā, piemēram, lietvedības funkciju nodrošināšanā (ar pieslēgumu Dokumentu vadības sistēmai nodrošinot dokumentu elektroniskās aprites iespējas starp filiālēm), kā arī daļējai iepirkumu, personālvadības un grāmatvedības funkciju nodrošināšanai elektroniskā veidā (piemēram, ieviešot sistēmas papildinājumus Informācijas sistēmā “Horizon” grāmatvedības funkciju nodrošināšanai elektroniskā veidā). Savukārt, lai VSAC “Vidzeme” pievienošanas rezultātā nepalielinātos administratīvie izdevumi pievienoto filiāļu vadībai un uzraudzībai, ir plānots VSAC “Zemgale” izveidot otru direktora vietnieka amatu un saglabāt pašreizējo VSAC „Vidzeme” administrāciju filiālē „Rūja”.  VSAC „Vidzeme” reorganizācija un pievienošana VSAC „Zemgale” dos iespēju ne vien vienveidīgas pieejas ieviešanai pakalpojumu sniegšanā klientiem, bet arī pakalpojumu specializācijai, piemēram, filiālēs izveidojot nodaļu klientiem ar demenci, vai nodaļu klientiem ar šizofrēniju. Tāpat būs iespējams pilnveidot pakalpojumu sniegšanu, pakalpojumu sniegšanā ieviešot arī otras iestādes labo praksi. Piemēram, šobrīd VSAC „Vidzeme” kā pirmais no visiem pieciem VSAC deinstitucionalizācijas projekta ietvaros sadarbībā ar Vidzemes plānošanas reģionu ir nodrošinājis pusceļa mājas klientu sagatavošanu patstāvīgas dzīves uzsākšanai grupu dzīvokļos Valmierā, kas izveidoti Vidzemes plānošanas reģiona realizētā deinstitucionalizācijas projekta[[5]](#footnote-5) ietvaros.  VSAC “Vidzeme” reorganizācija un pievienošana tiks veikta, nesamazinot sniegto pakalpojumu apjomu, kvalitāti un saglabājot pakalpojuma sniegšanas infrastruktūru. VSAC “Vidzeme” reorganizācijas un pievienošanas rezultātā tiks likvidēts direktora amats, vienlaicīgi VSAC “Zemgale” ieviešot otru direktora vietnieka amatu. Attiecīgi reorganizācija tiks veikta valsts budžeta apakšprogrammas 05.03.00 “Aprūpe ilgstošās sociālās aprūpes un sociālās rehabilitācijas institūcijās” piešķirtā finansējuma un amatu vietu ietvaros. |
| 3. | Projekta izstrādē iesaistītās institūcijas un publiskas personas kapitālsabiedrības | VSAC “Vidzeme” un VSAC “Zemgale”. |
| 4. | Cita informācija | Rīkojuma projekts ir izskatāms Ministru kabinetā vienlaikus ar Ministru kabineta noteikumu projektiem:   * “Grozījumi Ministru kabineta 2009.gada 27.oktobra noteikumos Nr.1242 “Valsts sociālās aprūpes centra “Zemgale” nolikums”; * “Grozījumi Ministru kabineta 2019.gada 5.novembra noteikumos Nr.518 “Ilgstošas sociālās aprūpes un sociālās rehabilitācijas iestāžu maksas pakalpojumu cenrādis””; * “Grozījums Ministru kabineta 2004.gada 27.janvāra noteikumos Nr.49 “Labklājības ministrijas nolikums””. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | VSAC “Zemgale” un VSAC “Vidzeme” darbinieki un klienti.  Uz 2020.gada 14.februāri VSAC “Vidzeme” pakalpojumu saņem 652 klienti un ir nodarbināti 378 darbinieki, bet VSAC „Zemgale” pakalpojumu saņem 749  klienti un ir nodarbināti 464 darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Projekts neietekmēs ne personālu, ne klientus, jo tiks saglabāts līdzšinējais pakalpojumu apjoms, kā arī veicamo darba pienākumu apjoms izrietoši no noslēgtajiem darba līgumiem. Pēc reorganizācijas tiks izvērtēta atbalsta funkciju pārstrukturizācijas nepieciešamība, tai skaitā atsevišķu darbinieku veicamo darbu apjoms un pienākumi varētu tikt pārskatīti. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | VSAC “Vidzeme” reorganizācija un pievienošana VSAC “Zemgale” neietekmēs VSAC “Vidzeme” personāla darba tiesiskās attiecības, jo darbiniekiem tās nemainīsies, tai skaitā - saglabāsies darba vieta tajā pašā filiālē, būs tādi paši darba apstākļi, sociālās garantijas un nemainīsies citi būtiski darba līguma noteikumi. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saistībā ar VSAC “Vidzeme” reorganizāciju nepieciešams izstrādāt šādus Ministru kabineta noteikumu projektus:   * “Grozījumi Ministru kabineta 2009.gada 27.oktobra noteikumos Nr.1242 “Valsts sociālās aprūpes centra “Zemgale” nolikums”; * “Grozījumi Ministru kabineta 2019.gada 5.novembra noteikumos Nr.518 “Ilgstošas sociālās aprūpes un sociālās rehabilitācijas iestāžu maksas pakalpojumu cenrādis””; * “Grozījums Ministru kabineta 2004.gada 27.janvāra noteikumos Nr.49 “Labklājības ministrijas nolikums”.   Minētie noteikumu projekti ir sagatavoti un tiks virzīti izskatīšanai Ministru kabinetā vienlaikus ar projektu. |
| 2. | Atbildīgā institūcija | Labklājības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projektu plānots publicēt sabiedriskajai apspriešanai 2020.gada 17.februārī. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VSAC „Vidzeme” un VSAC „Zemgale”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide nebūs nepieciešama.  Projekta izpilde notiks esošo pārvaldes funkciju ietvaros. |
| 3. | Cita informācija | Nav. |

Labklājības ministre R.Petraviča

14.02.2020. 18:44

1789

E.Dorožkina, 67021668

Egita.Dorozkina@lm.gov.lv

1. 483 darbinieki, tai skaitā daļa darbinieku strādā uz nepilnu slodzi. [↑](#footnote-ref-1)
2. Apstiprināts ar Ministru kabineta 2017.gada 24.novembra rīkojumu Nr.701 ‘Par Valsts pārvaldes reformu plānu 2020”. [↑](#footnote-ref-2)
3. Darbības programmas “Izaugsme un nodarbinātība” 9.2.2. specifiskā atbalsta mērķa "Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem" 9.2.2.1. pasākums "Deinstitucionalizācija". [↑](#footnote-ref-3)
4. 2018.gadā prioritāro pasākumu ietvaros Labklājības ministrija iesniedza pieprasījumu VSAC darbinieku atalgojuma palielinājumam. Ministru kabineta 2018.gada 18.decembra sēdē tika atbalstīts priekšlikums par papildu finansējuma piešķiršanu ne vien ārstniecības iestāžu darbinieku atalgojuma paaugstināšanai, bet arī veselības aprūpes darbinieku darba samaksas paaugstināšanai ilgstošas sociālās aprūpes un sociālās rehabilitācijas institūcijās, t.sk. VSAC. Vienlaikus, tā kā atbilstoši Ministru kabineta 2019.gada 8.februāra sēdes protokola Nr.6 1.§ 3.punktam prioritārā pasākuma “Ilgstošās sociālās aprūpes pakalpojuma kvalitātes uzlabošana” ietvaros tika piešķirts papildu finansējums 2019.gadam (4 812 988 *euro* apmērā), ar 2019.gada 1.aprīli VSAC darbinieku atalgojums tika paaugstināts vidēji par 30 %, bet sociālās aprūpes un sociālās rehabilitācijas procesā tieši iesaistīto darbinieku atalgojums ir paaugstināts līdz 100% no maksimālā mēnešalgas apmēra (algu skalas). [↑](#footnote-ref-4)
5. Skat.. 3.atsauci. [↑](#footnote-ref-5)